አዴፓ ከውህደቱ ቀድሞ የአማራ ሕዝብ መሠረታዊ ጥያቄዎች የሚመለሱበትን ሁኔታ ማመቻቸት እንዳለበት ምሁራን ተናገሩ፡፡

ባሕር ዳር፡ ጥቅምት 13/2012 ዓ.ም (አብመድ) የኢህአዴግን ውህደት በተመለከተ በውይይት ሕዝበን ሊጠቅም ወደሚችል መንገድ መግባት እንደሚገባ ምሁራን መክረዋል፡፡በጎንደር ዩኒቨርሲቲ የህግ ትምህርት ትምህርት ክፍል መምህር አቶ ደሞዝ ካሴ እና የፖለቲካ ፍልስፍና መምህር አቶ ሰለሞን አምባው በወቅታዊ የፖለቲካ ጉዳዮች ላይ ከአብመድ ጋር ባደረጉት ቆይታ የኢህአዴግ እህት እና አጋር ድርጅቶች ለመዋሃድ የጀመሩት እንቅስቃሴ ሀገሪቱ ከገባችበት የፖለቲካ ቀውስ እንድትወጣ የሚያግዝ ነው፡፡ የሀሳብ ብዝኃነት ለማስተናገድ እና አንድ የፖለቲካና የኢኮኖሚ ማኅበረሰብ ለመፍጠርም እስካሁን ካለው የኢህአዴግ አካሄድ የተሻለ ሊሆን እንደሚችል ያምናሉ፡፡ በሀገሪቱ በስፋት ለሚስተዋሉት ብሔር ተኮር ግጭቶች ዘላቂ መፍትሔ ለመስጠት የተሻለ አማራጭ ሊሆን እንደሚችልም ነው ምሁራኑ የተናገሩት፡፡ 